BESLUTNING [1] om indvirkningen af eksportstøtten til EU-oksekød

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der erkender, at fremme af udviklingen i landdistrikterne og bekæmpelsen af fattigdom altid har været blandt de prioriterede mål for EU's udviklingspolitik i det sydlige Afrika i forbindelse med de successive Lomé-konventioner,

B. der erkender den betydning, som opdrætssektoren spiller for økonomien i landdistrikterne i Namibia, Botswana og Swaziland, og den særlige interesse, som det sydafrikanske marked har for alle denne sektors grene, navnlig i Namibia,

C. der er tilfreds med de betydelige udviklingsbistandsbestræbelser, som EU altid har gjort, navnlig med hensyn til udvikling af produktionen og markedsføringen af kvæg og afledte produkter i Namibia, Botswana og Swaziland, hvilket har bidraget til at forbedre landbefolkningernes indtægter i disse lande,

D. der henviser til

- at EU's oksekødseksport til Sydafrika er blevet tidoblet siden 1991,

- at den gennemsnitlige landingspris for udbenet frosset EU-oksekød er på 2,66 rand (hvilket i 1996 lå 51% under engrosprisen på kød fremstillet på stedet i Sydafrika),

- at der betales eksportrestitutioner for udbenet frosset EU-oksekød til Sydafrika på 6,18 rand pr. kg,

E. der er yderst foruroliget over den hurtige stigning i EU's oksekødseksport til Sydafrika, som nyder godt af store eksportrestitutioner,

F. der finder, at denne store stigning i den subventionerede eksport af EU-oksekød til Sydafrika resulterer i betydelige indtægtstab for kvægopdrættere i Sydafrika, Botswana, Swaziland og Namibia på flere hundrede millioner rand,

G. der finder, at der er en radikal mangel på sammenhæng mellem den nuværende anvendelse af det særlige instrument inden for den fælles landbrugspolitik, som ordningen med eksportrestitutioner for EU-oksekød til Sydafrika udgør, og målene for EU's udviklingssamarbejdspolitik til fordel for udviklingen af økonomien i landdistrikterne, som er afhængig af opdræt,

H. der henviser til

- den sydafrikanske regerings anmodning af 29. august 1996 om ikke længere at figurere blandt de lande, som giver ret til eksportrestitutioner,

- den appel, som sammenslutningen af kødproducenter i Namibia i oktober 1996 rettede til EU's udenrigsministre, om, at der gøres en ende på støtten til oksekødseksporten til Sydafrika,

- den nylige appel fra Sydafrikas landbrugsminister til EU-Rådets formand om, at den subventionerede oksekødseksport til Sydafrika bringes til ophør,

1. opfordrer Rådet for Den Europæiske Union (landbrug) til at pålægge GD VI's ad hoc-tjenestegrene til straks at træffe de nødvendige foranstaltninger til at fjerne Sydafrika fra listen over lande, der giver ret til udbetaling af eksportrestitutioner for EU-oksekød;

2. opfordrer Rådet for Den Europæiske Union (udviklingssamarbejde) til straks at tage initiativ til at indlede en permanent dialog med Rådet for Den Europæiske Union (landbrug) og GD VI's ad hoc-tjenestegrene for at sikre, at anvendelsen af den fælles landbrugspolitiks forskellige instrumenter og ordninger ikke skader fremme af målene for den udviklingssamarbejdspolitik, EU fører i forskellige regioner i udviklingslandene;

3. opfordrer Kommissionen til at udarbejde en årlig rapport om sammenhængen mellem målene for EU's udviklingspolitik og gennemførelsen af den fælles landbrugs forskellige instrumenter, som i særlig grad lægger vægt på udviklingslandenes appeller i så henseende;

4. pålægger sine formænd at sende denne beslutning til AVS-EF-Ministerrådet, Kommissionen og Rådet for Den Europæiske Union (landbrug).